ବାଇକ୍ ଧକ୍କାରେ ଛାତ୍ରୀ ଗୁରୁତରଃ ୬୩ ନଂ. ରାଜପଥ ଅବରୋଧ\nଛେଣ୍ଡିପଦା, ୧୪ା୧୨(ଡି.ଏନ.ଏ.)- ବାଇକ୍ ଧକ୍କାରେ ଗୁରୁତର ହୋଇଥିବା ଛେଣ୍ଡିପଦା ବ୍ଲକ କୋଶ\nବାଇକ୍ ଧକ୍କାରେ ଛାତ୍ରୀ ଗୁରୁତରଃ ୬୩ ନଂ. ରାଜପଥ ଅବରୋଧ\t December 14th, 00:00 AM December 14th, 00:00 AM\nଛେଣ୍ଡିପଦା, ୧୪ା୧୨(ଡି.ଏନ.ଏ.)- ବାଇକ୍ ଧକ୍କାରେ ଗୁରୁତର ହୋଇଥିବା ଛେଣ୍ଡିପଦା ବ୍ଲକ କୋଶଳା ମହାବିଦ୍ୟାଳୟ ଧନ୍ଦାମୂଳକ ଶିକ୍ଷା ବିଭାଗ ପ୍ରଥମ ବର୍ଷ ଛାତ୍ରୀ ଲକ୍ଷ୍ମୀପ୍ରିୟା ସାହୁ(୧୬)ଙ୍କ ଚିକିତ୍ସା ଖର୍ଚ୍ଚ ସରକାର ବହନ କରିବା ଦାବିରେ ଛାତ୍ରୀଛାତ୍ରମାନେ ଗୁରୁବାର ୬୩ ନଂ. ରାଜ୍ୟ ରାଜପଥ ଅବରୋଧ କରିଥିଲେ। ଆନ୍ଦୋଳନରତ ଛାତ୍ରୀଛାତ୍ରଙ୍କ କହିବା ମୁତାବକ, ବୁଧବାର କଲେଜ ନିକଟରେ ଏକ ବାଇକ୍ ଧକ୍କାରେ କୋଶଳା ତାଳବାହାଳି ଗ୍ରାମର ଲକ୍ଷ୍ମୀପ୍ରିୟା ଗୁରୁତର ହୋଇଛନ୍ତି। ପରିବାର ଲୋକେ ତାଙ୍କୁ କଟକସ୍ଥିତ ଏକ ଘରୋଇ ହସ୍ପିଟାଲରେ ଭର୍ତ୍ତି କରିଛନ୍ତି। ହେଲେ ତାଙ୍କ ପରିବାର ଗରିବ ଶ୍ରେଣୀର ହୋଇଥିବାରୁ ଚିକିତ୍ସା ଖର୍ଚ୍ଚ ବହନ କରିବା କଷ୍ଟକର ହୋଇଛି। ଉକ୍ତ ଛାତ୍ରୀଙ୍କୁ ମାଗଣାରେ ଚିକିତ୍ସା ସୁବିଧା ପ୍ରଦାନ କରିବା ଦାବିରେ କଲେଜ ଫାଟକ ସମ୍ମୁଖରେ ରାସ୍ତାରୋକୋ ଆନ୍ଦୋଳନ କରାଯାଇଥିଲା। ଛେଣ୍ଡିପଦା ଅତିରିକ୍ତ ତହସିଲଦାର ହୃଦାନନ୍ଦ ଆଢା, ପୋଲିସ କର୍ମଚାରୀମାନେ ଘଟଣାସ୍ଥଳରେ ଆନ୍ଦୋଳନକାରୀଙ୍କ ସହ ଆଲୋଚନା କରିଥିଲେ। ମହାବିଦ୍ୟାଳୟ ଯାତ୍ରୀ ପ୍ରତୀକ୍ଷାଳୟ ସହ ଫାଟକ ଓ ସୁରକ୍ଷା ପାଚେରୀ ନିର୍ମାଣ, ଅଣଛାତ୍ରଙ୍କ ଦୌରାତ୍ମ୍ୟକୁ ବନ୍ଦ କରାଯିବା ପାଇଁ ମଧ୍ୟ ଛାତ୍ରୀଛାତ୍ର ଦାବି କରିଥିଲେ। ଏ ନେଇ ପ୍ରଶାସନ ପକ୍ଷରୁ ପଦକ୍ଷେପ ନିଆଯିବ ବୋଲି ଅତିରିକ୍ତ ତହସିଲଦାର ପ୍ରତିଶ୍ରୁତି ଦେଇଥିଲେ। ଏହା ପରେ ରାସ୍ତାରୋକୋ ହଟିଥିଲା। ତେବେ ଅବିଳମ୍ବେ ଗୁରୁତର ଛାତ୍ରୀଙ୍କ ଚିକିତ୍ସା ବ୍ୟବସ୍ଥା କରା ନ ଗଲେ ଶୁକ୍ରବାର ପୁର୍ନବାର ଆନ୍ଦୋଳନ କରାଯିବ ବୋଲି ଚେତାବନୀ ଦିଆଯାଇଛି। ଥାନା ସବ ଇନ୍ସସ୍ପେକ୍ଟର ରଞ୍ଜନ କୁମାର ମାଝୀ, ଏଏସ୍ଆଇ ବିଷ୍ଣୁ ଚରଣ ସାହୁଙ୍କ ସମେତ ପୋଲିସ କର୍ମଚାରୀମାନେ ଉପସ୍ଥିତ ଥିଲେ।
